De danske skolelærere bliver oftere udsat for vold fra elever efter skolereformen er trådt i kraft.

Lærerne på de danske skoler bliver i højere grad end før skolereformen udsat for vold og trusler, når de går på arbejde. Det viser en opgørelse fra Danmarks Lærerforening (DLF).

Voldsepisoderne omfatter alt fra spyt, bid, spark og knytnæveslag til brug af våben som knive og sakse.

De seneste tal viser, at Danmarks Lærerforening i 2015 fik 102 henvendelser om vold mod lærere. I 2014 var antallet af henvendelser om lærervold 77, mens det i 2013 var 66.

Yngste elever er mere voldelige

Ifølge næstformanden i Danmarks Lærerforening, Dorte Lange, er der flere årsager til det stigende antal voldsanmeldelser.

- Arbejdstilsynets redegørelser viser, at der klart er sket en ændring med hensyn til indskolingselever, der er mere voldelige og udadreagerende, end de har været før. Det kan jo skyldes, at eleverne i dag skal undervises 36 procent mere end før reformen, og vi er 14 procent færre lærere til at gøre det.

- Så det er blevet sværere at lave en undervisning, der møder den enkelte elev. Samtidig har vi fået mange elever ind i de almindelige klasser, som har nogle særlige behov. De var tidligere på specialskoler, nu er de i de almindelige klasser – og alt for få steder er der fulgt ressourcer med i form af støttepersonale, som kan hjælpe lærerne, siger Dorte Lange til TV 2.

Alene i Københavns Kommune er hændelser som vold og trusler mod lærere steget med 78 procent mellem 2013 og 2015. Det viser tal fra Københavns Børne- og Ungdomsforvaltnings Arbejdsmiljøredegørelse.

Borgmester: Det er mit ansvar

TV 2 Lorry har spurgt den ansvarlige, Pia Allerslev, børne- og ungdomsborgmester i København, hvordan hun vil løse problemet:

- Det her er for meget. Vi er nødt til at nedbringe det her tal - meget gerne i morgen.

- Vi har sat et initiativ i gang, der hedder "Arbejdspladsen i fokus", hvor vi ser på arbejdsmiljø. Der er afsat 80 millioner, som skal implementeres blandt medarbejderne, der er ansat i kommunen, så vi kan sikre et ordentligt arbejdsmiljø, siger Pia Allerslev til TV 2 Lorry.

Du har været borgmester i den periode, der har været en stigning i vold mod lærere. Kan man tillade sig at sige, at du ikke har gjort dit arbejde godt nok?

- Jeg er den øverst ansvarlige borgmester, så selvfølgelig tager jeg ansvaret for de ting, der sker på skolerne. Karaktererne er også steget i den periode, det vil jeg også gerne tage ansvar for. Jeg tror, man skal lade være med at skyde efter, hvem der har haft ansvaret hvornår.

25 skoler har et eller flere påbud fra Arbejdstilsynet, som omhandler 'psykisk arbejdsmiljø' og 'vold og traumatiserende hændelser'.